SL Uradni list Evropske unije C 136/11

Postopek vračanja prispevkov za financiranje nacionalnega sklada za živinorejo, ki so bili neupravičeno zaračunani za živali iz držav članic Evropske unije, ki so bile za zakol uvožene v Francijo med 1. januarjem 1996 in 30. septembrom 2004 – Interbev (Francija)

2013/C 136/07

Pravna podlaga:

Povračilo prispevkov ustreza izvajanju Sklepa Komisije z dne 13. julija 2011 o prispevkih v korist združenja Interbev, objavljenega 1. marca 2012 v Uradnem listu Evropske unije (UL L 59, 1.3.2012, str. 14), ki ga lahko prenesete iz naslednje povezave: http://eur-lex.europa.eu/LexUriServ/LexUriServ.do?uri=OJ:L:2012:059:0014:0033:SL:PDF

V skladu s sklepom mora Francija vrniti del prispevkov za izdelke s poreklom iz drugih držav članic Evropske unije (prispevki za govedo ali ovce v korist „nacionalnega sklada za živinorejo“ (FNE) med letoma 1996 in 2004) zavezancem za plačilo tega prispevka, ki so vložili zahtevek, če lahko posredujejo dokazilo o plačilu prispevkov.

Vložitev zahtevka:

Zahtevek za povračilo mora upravičenec poslati po pošti v roku petih let od datuma objave sklepa Evropske komisije, tj. 1. marca 2012, na naslov:

Interbev service cotisations 207 rue de Bercy 75587 Paris Cedex 12 FRANCE

Zahtevek je treba v celoti izpolniti na podlagi priloženega obrazca v dveh delih. Prvi del povzema zahtevek in podatke iz drugega dela. V drugem delu, ki ga je treba izpolniti za vsak račun posebej, je predstavljen podroben izračun zahtevanih zneskov.

Zahtevku je treba priložiti dokazila (računi o prodaji živali in potrdilo banke o plačilu in/ali vse dokaze, da so bili prispevki v korist nacionalnega sklada za živinorejo zaračunani in plačani).

Zahtevani znesek, ki je bil do 1. januarja 2002 izražen v nacionalni valuti, mora biti izražen tudi v eurih.

Preverjanje dokumentov:

Interbev bo pregledal dokumente in zneske, ki so bili izplačani med letoma 1996 in 2004.

Vsi utemeljeni zahtevki za vračilo bodo izplačani. Nesprejemljivi zahtevki (oddani izven predpisanega časovnega obdobja ali izven predpisanega obsega – nerazumljivi ali nepopolni), ki ne morejo biti predmet vračila, bodo vrnjeni pošiljatelju.

Povračilo:

Plačilo se izvede v eurih z nakazilom na bančni račun upravičenca (v ta namen mora ta priložiti podatke o bančnem računu na svoje ime), in sicer najkasneje šest mesecev od datuma prejema zahtevka.

Plačilo bo izračunano na podlagi stopenj, ki so se med letoma 1996 in 2004 uporabljale za nacionalni sklad za živinorejo oz. 0,0031 EUR/kg (če prodajna cena živali ni bila določena na podlagi teže trupa: na osnovi pavšalnega zneska v višini 1 EUR/glavo za odraslo govedo, 0,40 EUR/glavo za teleta, 0,06 EUR/glavo za ovce).

Višina povrnjenega zneska bo vključevala obresti, ki so nastale med datumom prejema prispevkov in datumom izvedenega vračila. Obresti bodo izračunane na podlagi referenčnih obrestnih mer Komisije, ki so v državi upravičenca veljale na dan vračila v skladu s Sporočilom Komisije o spremembi metode določanja referenčnih obrestnih mer in diskontnih stopenj, objavljenim v UL C 14, 19.1.2008, str. 6 in v skladu z obrestnimi merami in diskontnimi stopnjami, ki so navedene na strani Komisije:

http://ec.europa.eu/competition/state_aid/legislation/reference_rates.html

To povračilo upošteva člen 11 Uredbe Komisije (ES) št. 794/2004 z dne 21. aprila 2004 o izvajanju Uredbe Sveta (ES) št. 659/1999 o določitvi podrobnih pravil za uporabo člena 93 pogodbe ES.